### מדריך למורה

### מסכת ביכורים פרק ג משנה ד

# כניסת מביאי הביכורים לבית המקדש ושירת הלויים

הגענו לשערי הר הבית! כעת אנו נכנסים בהתרגשות, בשמחה ובריקוד לעזרה, סלי הביכורים על הכתפיים, והלויים פוצחים בשיר. ההתרגשות בשיאה!

**משך ההוראה**: שיעור אחד.

נוסח המשנה

## הֶחָלִיל מַכֶּה לִפְנֵיהֶם עַד שֶׁמַּגִּיעִין לְהַר הַבַּיִת.

## הִגִּיעוּ לְהַר הַבַּיִת - אֲפִלּוּ אַגְרִיפַּס הַמֶּלֶךְ נוֹטֵל הַסַּל עַל כְּתֵפוֹ וְנִכְנָס, עַד שֶׁמַּגִּיעַ לָעֲזָרָה.

## הִגִּיעַ לָעֲזָרָה, וְדִבְּרוּ הַלְוִיִּם בַּשִּׁיר (תהלים ל, ב): "אֲרוֹמִמְךָ ה' כִּי דִלִּיתָנִי וְלֹא שִׂמַּחְתָּ אֹיְבַי לִי".

מבנה:

מכיוון שמשנה זו היא המשך תיאור המעשה, ניתן לוותר כאן על שאלות מבנה.

אפשר להתייחס בשלב זה למקומות שונים שמוזכרים במשנה (הר הבית, העזרה- אך ספק אם התלמידים יכירו מהי העזרה), זיהוי הפסוק שמוזכר במשנה ומקורו.

תוכן

אנו ממשיכים ללוות את הבאים למקדש. בעזרת האיור המפורט, נבין את הפרטים המוזכרים במשנה – בשלב ראשון – ההתארגנות מחוץ למקדש, החליל מנגן עד שנכנסים לשערי הר הבית, כולם שמים את הסלים על הכתפיים ונכנסים פנימה. בהגיעם לתחומי הר הבית פוצחים הלווים בשיר, ומשוררים את מזמור ל בתהלים. במושגי התוכן בהמשך ביארנו מפני מה נבחר מזמור זה. נתפעל מכך שאפילו המלך בעצמו מחזיק את הסל על כתפו- לקיים את הציווי – 'ולקח הכהן הטנא מידך'.

משמעות

נתבונן בכך שאפילו המלך היה מחזיק בעצמו את סל הביכורים, כדי לקיים את הציווי – 'ולקח הכהן הטנא מידך' – ונעמוד על כך שלפני ה' – כולם שווים!

חגי: אפילו המלך היה מחזיק את סל הביכורים שלו בעצמו!

יעל: למה הוא סחב בעצמו, לא היו לו משרתים שיעזרו לו?

אבא: בתורה נאמר: "ולקח הכהן הטנא מידך" (דברים כו, ד), כלומר, מביא הביכורים חייב לתת את הביכורים לידיו של הכהן באופן אישי.

מכיוון שלפני ה' כולם שווים וה' הוא המלך אפילו של המלך, גם המלך חייב לקיים את המצוָה בדיוק כמו כולם..

משימה 3:

האם ראיתם פעם מישהו חשוב ומכובד כשהוא מקיים מצוָה? ספרו לנו על כך.

מושגי תוכן

**"אֲרוֹמִמְךָ ה' כִּי דִלִּיתָנִי וְלֹא שִׂמַּחְתָּ אֹיְבַי לִי"**

במזמור ל של ספר תהלים מודה דוד המלך לה' על כך שהציל אותו מצרות רבות, ולא נתן לאויביו לראות במפלתו.

בהמשך המזמור מציין דוד את העובדה שאל לאדם להתגאות בהצלחתו, מפני שכל הצלחתו תלויה ברצון ה':

**"ה' בִּרְצוֹנְךָ הֶעֱמַדְתָּה לְהַרְרִי עֹז, הִסְתַּרְתָּ פָנֶיךָ הָיִיתִי נִבְהָל".**

זו גם הסיבה שהלווים היו שרים דווקא מזמור זה – שכן גם מצוַת הביכורים נועדה להזכיר לאדם שרק בזכות ה' הוא זוכה לפרנסה והצלחה.